শাহদীন মালিক

শাহদীন মালিক একজন বাংলাদেশের জ্যেষ্ঠ আইনজীবী, আইনজ্ঞ, সংবিধান বিশেষজ্ঞ ও আইন পেশার আন্দোলনকর্মী। বাংলাদেশের  খ্যাতনামা আইনজীবী ও সংবিধান বিশেষজ্ঞ হিসেবে তিনি দীর্ঘদিন ধরে বাংলাদেশ সুপ্রিম কোর্টে আইন পেশায় যুক্ত আছেন। পাশাপাশি তিনি ঢাকা বিশ্ববিদ্যালয়ে আইন বিভাগের সহযোগী অধ্যাপক, ব্র্যাক বিশ্ববিদ্যালয়ের সহকারী অধ্যাপক এবং এশিয়া প্যাসিফিক বিশ্ববিদ্যালয়ের খণ্ডকালীন অধ্যাপক হিসেবে দায়িত্ব পালন করেছেন।

 প্রারম্ভিক জীবন ও শিক্ষা 
ড. শাহদীন মালিকের জন্ম সিলেট জেলার বিশ্বনাথ উপজেলার সরুয়ালা গ্রামে। তাঁর পিতা আব্দুল মালিক চৌধুরী ছিলেন বন অধিদপ্তরের প্রধান সংরক্ষণ কর্মকর্তা। মালিক ঢাকা বিশ্ববিদ্যালয় থেকে এলএলবি (পাস) ডিগ্রি অর্জন করেন। পরবর্তীতে তিনি ১৯৭৯ সালে রাশিয়ার প্যাট্রিস লুমুম্বা পিপলস ফ্রেন্ডশিপ বিশ্ববিদ্যালয় থেকে আইন বিষয়ে স্নাতকোত্তর সম্পন্ন করেন। ১৯৮৪ সালে তিনি পেনসিলভানিয়া বিশ্ববিদ্যালয়ের আইন বিভাগ থেকে আরেকটি এলএলএম ডিগ্রি অর্জন করেন। ১৯৯৪ সালে তিনি এসওএএএস, লন্ডন বিশ্ববিদ্যালয় থেকে পিএইচডি সম্পন্ন করেন।

 কর্মজীবন 
শাহদীন মালিক বাংলাদেশ সুপ্রিম কোর্টের একজন জ্যেষ্ঠ আইনজীবী এবং "এরগো লিগ্যাল কাউন্সেল" নামের একটি আইন প্রতিষ্ঠানের প্রধান। তাঁর আইনি চর্চা দুই দশকেরও বেশি সময় ধরে সুপ্রিম কোর্ট ও জেলা আদালতে বিস্তৃত, যেখানে তিনি যথাক্রমে ১৯৯৬ ও ২০০০ সালে তালিকাভুক্ত হন। তিনি ২০০৩ সালে বাংলাদেশ সুপ্রিম কোর্টে আইনজীবী হিসেবে চর্চা শুরু করেন। আইন পেশায় প্রবেশের আগে, ১৯৮০ সালে তিনি ঢাকা বিশ্ববিদ্যালয়ে প্রভাষক হিসেবে যোগ দেন।

১৯৯০ সালে মালিক বাংলাদেশ লিগ্যাল এইড অ্যান্ড সার্ভিসেস ট্রাস্টে যোগ দেন। ১৯৯৭ সালে তিনি পাবলিক ইন্টারেস্ট লিটিগেশন ইন সাউথ এশিয়া - রাইটস ইন সার্চ অব রেমেডিস (Public Interest Litigation in South Asia - Rights in Search of Remedies) নামে একটি বই রচনা করেন।

তিনি ব্র্যাক বিশ্ববিদ্যালয়ের আইন বিদ্যালয়ের প্রতিষ্ঠাতা পরিচালক ও শিক্ষক ছিলেন।

২০১০ থেকে ২০১৯ সাল পর্যন্ত মালিক বাংলাদেশ ইনস্টিটিউট অব ল’ অ্যান্ড ইন্টারন্যাশনাল অ্যাফেয়ার্সে সম্মানসূচক পরিচালক হিসেবে দায়িত্ব পালন করেন। তিনি বাংলাদেশের সংবিধানের পঞ্চদশ সংশোধনী নিয়ে সমালোচনা করেন, যা ১৯ জুলাই তত্ত্বাবধায়ক সরকার ব্যবস্থা বিলুপ্ত করে, যদিও ১০ জুলাই তিনি এর প্রশংসা করেছিলেন। ২০১৩ সালে তিনি বাংলাদেশ নির্বাচন কমিশনের পক্ষে আইনজীবী ছিলেন।

শাহদীন মালিক সেন্টার ফর পলিসি ডায়ালগের ট্রাস্টি বোর্ডের সদস্য। তিনি অ্যাকশনএইড বাংলাদেশ ও রিফিউজি অ্যান্ড মাইগ্রেটরি মুভমেন্ট রিসার্চ ইউনিটের গভর্নিং বডির সদস্য। তিনি পুবালী ব্যাংক লিমিটেডের স্বতন্ত্র পরিচালক হিসেবেও দায়িত্ব পালন করছেন। তিনি বর্তমানে গণ বিশ্ববিদ্যালয়ে খণ্ডকালীন অধ্যাপক হিসেবেও যুক্ত আছেন।

ফেব্রুয়ারি ২০২২ সালে, মালিক বাংলাদেশের পরবর্তী নির্বাচন কমিশনার পদপ্রার্থী তালিকা থেকে নিজের নাম প্রত্যাহার করেন। তিনি আইনমন্ত্রী আনিসুল হকের জেনেভায় মানবাধিকার বিষয়ে সরকারের পক্ষে দেওয়া বক্তব্যকে বিব্রতকর বলে মন্তব্য করেন। বর্তমানে তিনি এশিয়া প্যাসিফিক বিশ্ববিদ্যালয়ে অধ্যাপক হিসেবে কর্মরত।

বর্তমানে তিনি পুবালী ব্যাংক লিমিটেডের পরিচালনা পর্ষদের একজন স্বতন্ত্র পরিচালক এবং একই সঙ্গে ব্যাংকের অডিট কমিটির চেয়ারম্যান। তিনি ব্যাংকের শরিয়াহ সুপারভাইজরি কমিটিরও সদস্য।

 সংবিধান সংস্কার কমিশন থেকে পদত্যাগ 

২০২৪ সালের ১১ সেপ্টেম্বর বাংলাদেশের অন্তর্বর্তী সরকার ছয়টি পুনর্গঠন কমিশন গঠনের ঘোষণা দেয়। এর মধ্যে সংবিধান সংস্কার কমিশনের প্রধান হিসেবে ড. শাহদীন মালিকের নাম ঘোষণা করা হয়। এই ঘোষণা দেন অন্তর্বর্তী সরকারের প্রধান উপদেষ্টা ড. মুহাম্মদ ইউনূস, যিনি জাতির উদ্দেশে ভাষণে বিভিন্ন ক্ষেত্রে সংস্কারের পরিকল্পনা তুলে ধরেন।

তবে দায়িত্ব নেওয়ার এক সপ্তাহের মধ্যেই, ১৮ সেপ্টেম্বর ২০২৪ তারিখে, শাহদীন মালিক কমিশনের প্রধান পদ থেকে অব্যহতি নেন। পরবর্তীতে সরকারের পক্ষ থেকে জানানো হয় যে, তিনি ‘‘ব্যক্তিগত ও পেশাগত ব্যস্ততার’’ কারণে পদ থেকে সরে দাঁড়িয়েছেন। একই দিনে প্রকাশিত প্রজ্ঞাপন অনুযায়ী, তাঁর স্থলাভিষিক্ত হন অধ্যাপক আলী রীয়াজ।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:বাংলাদেশী আইনজ্ঞ
বিষয়শ্রেণী:সিলেট জেলার আইনজীবী
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ঢাকা বিশ্ববিদ্যালয়ের শিক্ষক
বিষয়শ্রেণী:ব্র্যাক বিশ্ববিদ্যালয়ের প্রাক্তন শিক্ষক
বিষয়শ্রেণী:ব্র্যাক বিশ্ববিদ্যালয়ের শিক্ষক
বিষয়শ্রেণী:লন্ডনের এসওএএস বিশ্ববিদ্যালয়ের প্রাক্তন শিক্ষার্থী